हैदराबाद एनकाउंटर मामले पर आज सुप्रीम कोर्ट में सुनवाई  
हैदराबाद एनकाउंटर केस
सुप्रीम कोर्ट में सुनवाई
पुलिसकर्मियों पर मुकदमा दर्ज करने की मांग
हैदराबाद एनकाउंटर केस में पुलिसकर्मियों पर केस दर्ज करने की मांग वाली याचिका पर सुप्रीम कोर्ट में आज सुनवाई होगी. याचिका में आरोप लगाया गया है कि तेलंगाना पुलिस ने अपनी हिरासत में मौजूद गैंगरेप व मर्डर के 4 आरोपियों को गैरकानूनी ढंग से एनकाउंटर कर मार डाला है. इस मामले की जांच बैठाई जाए और एनकाउंटर में शामिल पुलिसकर्मियों पर केस दर्ज किया जाए. साथ ही सारे सबूतों को भी सीज किया जाए. हालांकि कोर्ट पहले ही इसकी जांच के लिए जांच आयोग का गठन कर चुका है. गौरतलब है कि तेलंगाना के चर्चित डॉक्टर गैंगरेप-मर्डर के चारों आरोपियों को पुलिस ने एनकाउंटर कर दिया था. पुलिस का कहना था कि इन लोगों को घटनास्थल जांच के लिए ले जाया गया था जहां पर इनमें से दो लोगों ने पुलिस से हथियार छीन कर हमला कर दिया. बचाव में पुलिस ने गोली चलाई और सभी मारे गए. 
इससे पहले सुप्रीम कोर्ट में हुई सुनवाई में पूर्व जज वीएस सिरपुरकर के नेतृत्व में जांच आयोग का गठन किया है. तीन सदस्यों वाले इस आयोग को छह महीने में रिपोर्ट सौंपनी है. इसके साथ ही हाईकोर्ट और NHRC की जांच पर रोक लगा दी है. सुप्रीम कोर्ट ने याचिका पर सुनवाई करते हुए कहा कि हम जांच के आदेश देंगे, आप सहयोग करें. साथ ही कोर्ट ने कहा कि हम यह नहीं कह रहे हैं कि पुलिस दोषी है. सुप्रीम कोर्ट ने याचिकाकर्ता से पूछा कि आपका इस घटना से क्या संबंध है. आपने सुप्रीम कोर्ट में याचिका क्यों दाखिल की? क्या आप हैदराबाद से हैं? इस पर याचिकाकर्ता ने कहा कि मैं तमिलनाडु से हूं.